શકટનો ભાર જેમ શ્વાન તાણે એમ એ પોતાનો સીન જમાવે. રોફ છાંટે. ચમન બધાને પીરસીને હજી તો માંડ આવ્યો હોય, કાઉન્ટર પર કમંડળ પૂરું મૂક્યું પણ ન હોય ત્યાં તો… ‘ચાલુ રાખો, પીરસવાનું ચાલુ રાખો. અટકો મા.’ એવા આદેશો છૂટે. ચમન સફાઈ આપવા જાય કે ‘પણ હજી તો જમવાનું પણ શરૂ નથી થયું. અમે બધા આખી લાઈન પૂરી કરીને હજી તો હાલ્યા આવીએ છીએ..’ ને પેલો બગડશે. ‘પીરસવાનું ચાલુ રાખો. ઝપટ કરો. વચ્ચે ઊભા નથી રહેવાનું.’ આમ ઊંચે સાદે બોલી એ બધાનું ધ્યાન પોતાની તરફ ખેંચશે. પોતાનું મહત્વ દર્શાવવાનો પ્રયાસ ચાલુ રાખશે. બધું વ્યવસ્થિત ચાલતું હોય એની ખબર હોય તોય તે ‘ચાલુ રાખો, ચાલુ રાખો’ એ ધ્રુવવાક્ય બોલવાનું ચાલુ જ રાખશે. ‘સુપરવાઈઝર હું છું કે તું? સામી દલીલ ન જોઈએ,’ એમ ચમનને જાહેરમાં દબડાવી કામઢાપણાનો ઢોંગ એ ચાલુ રાખશે.